Rustam Qosimov boshchiligidagi delegatsiya Malayziyada bo‘lib o‘tadigan sammitda ishtirok etadi

O‘zbekiston Prezidentining Jamoat va diniy tashkilotlar bilan aloqalar bo‘yicha davlat maslahatchisi Rustam Qosimov va bosh vazir o‘rinbosari Elyor G‘aniyev boshchiligidagi delegatsiya 2019-yil 19—21-dekabr kunlari Malayziyaga tashrif buyuradi. Bu haqda O‘zbekiston Tashqi ishlar vazirligi xabar berdi.

Ma’lum qilinishicha, tashrif chog‘ida O‘zbekiston delegatsiyasi “Milliy suverenitetni qo‘lga kiritishda taraqqiyotning roli” mavzusidagi Kuala Lumpur sammitida ishtirok etadi.
TIV tomonidan ta’kidlanishicha, sammit 2014-yildan beri mamlakat yetakchilari, turli davlatlarning jamoatchilik, ishbilarmonlik, akademik va ilmiy doiralari vakillarining musulmon olami oldida turgan tahdidlarni bartaraf etish bo‘yicha fikr-mulohaza va ilg‘or tajribalarni almashish hamda Islom tamaddunini qayta tiklashning eng yaxshi yo‘llarini izlab topish bo‘yicha hamkorlik maydoni sifatida o‘tkazib kelinmoqda.
Malayziya bosh vaziri Mahathir Mohammad mazkur sammitning raisi hisoblanadi. Sammit ishida Osiyo va Yaqin Sharqning davlat va hukumat rahbarlari hamda boshqa mamlakatlar hukumatlarining yuqori mansabdorlari ishtirok etishi rejalashtirilmoqda.
Vazirlikning ma’lumot berishicha, O‘zbekiston delegatsiyasining tashrifi dasturida Kuala Lumpurdagi vazirlik va idoralar, yirik kompaniyalari rahbarlari bilan uchrashuvlar o‘tkazish hamda O‘zbekiston Xalqaro islom akademiyasining Malayziyaning qator yetakchi islom universitetlari va ilmiy-tadqiqot markazlari bilan amaliy hamkorligi to‘g‘risida bitim imzolash ham rejalashtirilgan.
Avvalroq Rustam Qosimovga O‘zbekiston Xalqaro Islom akademiyasining rektori vazifasini bajarish yuklatilgan edi. U bir vaqtning o‘zida O‘zbekiston Prezidenti huzuridagi Davlat boshqaruvi akademiyasining ham rektori hisoblanadi.